雪  其二
作者：徐積
朝代：宋

paragraphs: 君看飛雪競翩翩，雲將爭驅正著鞭。
人望已酬殘臘後，物華兼值早梅天。
招沽北掾輸平日，走馬西州憶少年。
漏屋旋消濡弊褐，破窗穿過濕餘牋。
蹄涔易見真漥滿，糞土難辭僞色鮮。
席戶冷灰人削迹，朱門熱炙客摩肩。
紛紛萬事還如此，寂寂幽懷盡舍旃。
流水明中爭趁月，斷鴻深處獨藏仙。
誰家漁棹空聞笛，何處樵村只見烟。
最好耕農相賀了，牛衣醉卧夕陽田。